Rådets udtalelse

af 22. januar 2002

om Luxembourgs opdaterede stabilitetsprogram, 2000-2004

(2002/C 33/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1) særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 22. januar 2002 gennemgik Rådet 2001-opdateringen af Luxembourgs stabilitetsprogram, der dækker perioden 2000-2004.

Rådet konstaterer med tilfredshed, at en sund forvaltning af de offentlige finanser fortsat er det ledende princip i 2001-opdateringen. Budgetstrategien bygger på, at der skal fastholdes et overskud på den offentlige saldo, at statens budget skal forblive i balance, og at stigningen i de ordinære udgifter skal være mindre end stigningen i det samlede budget.

Den reale BNP-vækst var særdeles stærk i 2000, hvor den nåede op på hele 8,5 % takket være en dynamisk indenlandsk efterspørgsel og en høj eksport. Trods den generelle økonomiske afmatning forårsaget af eksterne faktorer forblev den økonomiske vækst i Luxembourg i 2001 forholdsvis robust på omkring 4 %. Den reale BNP-vækst forventes at accelerere i 2002 og forblive stærk i de efterfølgende to år, som programmet dækker.

Rådet konstaterer, at overskuddet på de offentlige finanser nåede op på 6,2 % af BNP i 2000, hvilket var klart højere end det forventede resultat i henhold til 2000-opdateringen, og hvilket skyldtes de voksende skatteindtægter, der mere end kompenserede for de betydelige udgiftsstigninger. Svækkelsen af den økonomiske aktivitet såvel som virkningerne af skattereformen forventes at mindske det offentlige overskud i 2001. Samlet set er det forventede budgetoverskud i hele programperioden noget højere end angivet i 2000-opdateringen, hvilket skyldes bedre udgangsvilkår og bedre vækstudsigter fra og med 2003. Fremskrivningerne af de offentlige finanser i 2001-opdateringen af Luxembourgs stabilitetsprogram er således i overensstemmelse med kravene i stabilitets- og vækstpagten, da den offentlige budgetsaldo vil være tæt på balance eller i overskud i hele programperioden.

Rådet noterer sig, at statens løbende udgifter fortsatte med at stige hastigt i 2001 og forventes at accelerere til 10,5 % i 2002, hvilket er hurtigere end de samlede budgetudgifter. Skønt Luxembourgs offentlige finanser er særdeles sunde, kan den i opdateringen nævnte stivhed i de løbende udgifter måske blive en risikofaktor i tilfælde af en betydelig afmatning i væksten på mellemlang sigt.

Rådet bifalder den fortsatte målretning af de offentlige udgifter mod investeringer, der tjener til at forbedre infrastrukturer, højne det teknologiske niveau for forskellige aktiviteter og styrke humankapitalen. Det glæder sig over lettelsen af skattebyrden via skattereformen, der er blevet gennemført under opretholdelse af landets sunde budgetstilling.

Rådet konstaterer, at Luxembourg er godt rustet til at tackle de budgetmæssige konsekvenser af befolkningens aldring. Det er imidlertid vigtigt for landet at være rede til at justere den førte politik i tilfælde af ugunstige udviklingstendenser. Rådet noterer sig Luxembourgs meget lave offentlige gældskvote, der kan tilskrives mange års sunde offentlige finanser og budgetoverskud.

(1) EFT L 209 af 2.8.1997.